Når du velger navn til bedriften, må du også huske å ha markedsføring og internett i tankene.
Firmanavnet skal ikke uttrykke personligheten din. Det bør formidle produktet ditt til målgruppen, og gjøre det enkelt å finne deg. Og det skal ikke krenke andres rettigheter.
De fleste bedrifter, store og små, er online i dag. Mange tilbyr også nettsalg og tjenester. Tenk på det helt fra begynnelsen av, så slipper du kjedelige overraskelser senere.
Når du har funnet et navn, bør du søke det opp for å sjekke om andre bruker samme eller lignende navn for tilsvarende eller lignende produkter. Om så er tilfelle, finn et annet navn. Sjekk også om domenenavnet er ledig. Kjøp domene og serverplass hos en nettleverandør.
Vurder om du skal registrere foretaksnavnet som varemerke for å sikre eneretten. Du finner mer informasjon om dette hos Patentstyret. Det kan være en fordel dersom du ønsker å selge produktene dine i utlandet eller online.